Juba tänavu suvel avab Tallinnas  uksed Brasiilia saatkond. Eesti välisministeerium loodab vastusammuna avada esimese saatkonna Ladina-Ameerikas paari aasta perspektiivis.  "Brasiilia saatkond peaks Tallinnas hakkama tööle tänavu juunis-juulis," kinnitas Brasiilia välisministeeriumi esindaja Alessandra Vinhas, "Eesti on end kehtestanud kui oluline IT-keskus ja saatkonna avamine aitab lihtsustada riikidevahelist partnerlust selles valdkonnas. Kasvab ka meie kohalolek Baltimaades - praegu on omavahelisi suhteid vähe, aga saatkond aitaks  kindlasti kaasa uute poliitiliste, majanduslike ja äriliste kontaktide loomisele."  Eestisse saadetakse tööle kolm diplomaati ja kolm administratiivtöötajat, kui palju võetakse tööle kohalikke inimesi, pole Vinhase sõnul veel selge. Tegemist on esimese Ladina-Ameerika riigi saatkonnaga Eestis.  "Eesti saatkonna avamine Brasiilias on aktuaalne," tunnistas ka Mariann Sudakov välisministeeriumi pressitalitusest, "loodetavasti on seda võimalik teha lähemal paaril aastal ning see sõltub peamiselt  eelarvelistest võimalustest."  "Tundub tõesti, et Eesti avab saatkonna Brasiilias," sõnas Eesti aukonsul Rio de Janeiros, Oskar Metsavaht, kes kuulis, et Eestisse tuleb Brasiilia saatkond, eelmisel aastal, kui kohtus Brasiilia ja Eesti välisministritega, "meie riikide omavahelistele suhetele oleks Eesti saatkonna avamine Brasiilias väga kasulik."  Tarmo Nork, kes Wolf Groupi ekspordijuhina Krimelte tooteid Brasiiliasse ekspordib, peab samuti saatkonna avamist väga heaks uudiseks.  "Väga tihti on  vaja otsida mõnda seadust, regulatsiooni või siis nende muudatusi. Loodetavasti saab saatkond olema see instants, kust sellist saab abi operatiivsemalt kui seni," sõnas Nork, kes loodab, et saatkond on Eesti ärimeestele abiks ka Brasiilia turu avastamisel.